Hunta di Komisario

E Hunta di Komisario (hulandes: Raad van Commissarissen ingles: Supervisory Board) ta e órgano ku ta supervisá e trabou di e Hunta di Maneho di un sosiedat anónimo òf un sosiedat privá. E komisarionan ta de echo e wowonan di e akshonistanan den e kompania. Por bisa tambe ku e hunta aki ta representá òf kuida e interesnan di e akshonistanan. E tarea primordial di e hunta aki ta di supervisá e maneho di gerensia riba e kompania i tur otro supsidiario. Ta usa e término Hunta di Komisario tambe pa e órgano ku ta supervisá den un asosashon òf korporashon. Na momentu ku e persona hurídiko aki su meta bira unu públiko i privá ta papia e ora ei di Hunta di Supervishon. Pa nan por kumpli ku nan funshon, nan mester di informashon ku e Gerensia tin ku pone disponibel. Mayoria bia ta skohe ekspertonan pafó di e kompania pa bira komisario. Esaki ta pa evitá un situashon di konflikto di interes. 

Komisarionan ta wòrdu nombra dor di e akshonistanan. Komisarionan no ta risibí un salario, pero un kompensashon ku ta wòrdu stipulá pa e akshonistanan. Serka un fundashon e Hunta di Supervishon ta nombra su mes si esaki ta rekerí pa lei i ku outorisashon di e miembronan di e fundashon. 

Den práktika por surgi tur tipo di konflikto i desakuerdo entre e Hunta di Komisario i e Gerensia. Esaki ta sinta de echo den e ròl di e komisarionan. E Hunta di Komisario mester por hasi su trabou kompletamente independiente for di e Gerensia, esaki ta nifiká tambe independientemente di e plannan i deseonan di e Gerensia. I ta einan e frikshon por bini. Si ta bon esaki no mester ta un problema si tin un bon relashon di trabou i komunikashon.

Tareanan
Supervisá si e metanan stipulá ta wòrdu realisá
Supervisá e strategia i e rísikonan ku e kompania ta kore
Supervisá e sistema i proseso di kòntròl interno
Supervisá e proseso pa yega na e relato finansiero
Supervisá e kumplimentu ku lei, normanan i reglamentashon

E Hunta di Komisario ta konsistí di un presidente, un vise presidente i sobra miembronan. 

category:maneho di Kompania